1Alat aham di iube Aba Aho ahamte lab fet vameadume vàmadi esuhu im lam Musa bake vameadume aho fa ot vai ame Israel dam ahamda laba vameadaha di lam, “Ame dam labe im akatihasu Ala bake vou baedàla?” laham bak lam biem bake aho gi, “Im nehasu modele. Im nehasu modele,” lahame iademe vahokedam labe ame dam labe ulohodesu meedam bak ehete. Labi laha ame im lam meedam di gi Ala bake vou baedalo ame Teohet Mome Fa Faatoiam Num abo damat bak niba moho num laba meedaha imot modem bak. 2Etei lab gagoho num lam gi teohet mome fa faatoiam num abo kemah modem bakti ulohona modem bak. Labi ame num lam doni gutehe bak laha ehe bak. Labi ahamte olem zoho abo Fota Fiham Zoho laba olem bake tetehesum sue lam ogizi oli aam di vuagat usime fauhalem bake na modi soali naoli aasoaedahana lamti labi Ala bake lolo gagu fi hasi esum rotibu vahem beahuba lamti labihasu laba esuhu bak. 3Labi doni labe gutehe bak laba sue tamzohobuna laba tetehesu modesu Bisi Fiham Zoho laba baguamdi modesda. 4Labi ame Bisi Fiham Zoho laba na nehamda vahehe bak. Vuat usime vuahubuli ahana neàna feemna esum beahuba abo emasat modehena ame. Labi na esu baguamdehena gahebabu abo Alat Aba Aho dam bake fet vameadume vàmadi esuhu im vi ozomna esuhunabu ame. Labihasu zoho laba vahehe bak. Ame na vaheme esuhunabu lam damat emas modeme gahebali fa ame na vaheme esuhunabu labe am ad iumti ahobati gi emasat modi vabousu ba ut gaheba alihi aam vabna modi esuhu bak. Labi ame na vaheme esuhunabu lam nazoh nehamda laba nom vahehe bak. Dam ahamda Alat bak aotba baa bohu dam vaba alim bak laba vou idetedam di labe na àmna asum ahoba iube bake goagoadamna abo roti bibanati ulohona manna nom vahehena emasat modehena ame. Labi neo Harunam odoamso loube futodamna ame. Labi neo ke baa behàsu Alat Am Israel dam laba, “Im nehasu meedale. Im nehasu meedale,” lahame fet vameadume vàmadi esuhu im tombuda sepuluh toehe ke baa behàsu ame. Labihasu ame na vaheme esumnabu laba vahehe bak. 5Labi ame na vaheme esumnabu labe am ahazo lam abo Alat neha, “Meit faina meedam bak lam Eho ame da laba faobekesi beom bak mu fa ozahigeàmu vei neàdem bak,” laham bak vi ozomna ahazo lam ame na vaheme esumnabu laba nom esu baguamdehe bak. Labi ame na ahazo laba damat emas vabiedume fa Alat Am im gagu vou usem dam Kerub itti ulohona behàsu modi neàdi ame na ahazo ahoba laba zoho modi zisu teude. Labi zoho modi zisu teude. Lahahana behàsu labe oto avaesuiame am busehà ahim delai ame ahazo baa donibu laba nom aasum neà laham bak laba ozome nom avaesu modesu esuhuna modehe bak. Abo Ala Am feàna fauhaedam labe ogatedamna li ame na ahazo baa laba duzum bake labihaha bak. Ame im lam em gi lamota gagu ab novai esuham. Ame im lam ahebu bohula labe ba sunit niba toem biehe bak. 6Eho etei lab vameadaha num labe am nazoh modealadaha bak lam gi ame Israel dam ahamda labe ibi iho Ala bake vou baedalo modem bake labihasu modealadaha bak. Labi ame nazoh lam modealadume neàdi ame Israel dam vuusdam tohe dam labe ame Teohet Mome Fa Faatoiam Num labe am Fota Fiham Zoho laba oli ibi iho dihasi na mode. Dihasi na mode. Lahadam bak lam ab faasi meedamam bak. 7Lahana ame num labe am Bisi Fiham Zoho laba olemda gi tohedatebo ahamo olem bak. Lahana bisi digat ahebu olem vabak. Gi tahun vàmtea labe olehe vàmade. Labi ba neo tahun meida iube olehe vàmade. Gi labihadam bohu meedaha bak. Labi laha ame num labe am Bisi Fiham Zoho laba olem di ba na fi ho vasea vaba alia olem vabak. Abo na vaseati vou olem bak. Ame na fi ho vasea lam abo tohedatebo labe aba aho faina meedam bak lam fa faatoi vei neàdem bake Ala bake lolo modemna vaseat modem bak. Labi laha dam giidat vabili git faina meedam bak lam laha fa faamome vei neàdedam bake Ala bake lolo modemna vaseat modem bak. 8Eho etei lab vameadaha im lam Alam Aha Nutabe Neàna labe Aho iba gi im nehasu modi fi gatelo labihasu fet vouhodaha bak. Ame Teohet Mome Fa Faatoiam Num duzuhu lahasdam di lam ame tohedatebo labe ahamo ame Bisi Fiham Zoho laba oli Musat ot vai aba gagoho im lam ulohodesu meeda. Ame di lam dam ee vab dam labe ba tau olehe vabak. Ame lab meedam di lam abo Israel damat ibi iho na fi ho oteme Ala bake vou baedam lahasuhu di lam ba dam ee vab dam labe ozo, “Imti fa Alati fa vahedam bak akete?” laham bak lam ba ame di labe modi fi zeam bitoho vabak. 9Ame Israel tohe dam labe ibi iho Ala bake vou baedalo ame Teohet Mome Fa Faatoiam Num laba oli meedaha im lam gi Alat iba dam badate nasi fet vouhodaha imot modem bak. Gi, “Iho dam bada nibe fà aime fa im tombu nehamda ozobohudese,” lahame meedam imot modem bak. Alat aham di iube Aba Aho fet vameadume vàmadi esuhu im lam ame Israel damat meedam di lam dam tohe dam labe meit vou li otemna fi ho modeo, Ala bake, “Neàte,” lahame vou lemna amomoi modeo, labihasu ame toheda labe ve fa Ala bake lodume fa ame dam labe iho faina meedam bak lam fa faamome vei neàdedamta vei neàdeda. Lahana ame na vou leheda labe aho ozo, “Eho faina modehe?” lahame ahu ad iube it ozodam bak lamti ba faatoi neàbodem biemnat modem bak. 10Neham labe labihaha bak. Ame dam labe ibi iho meedaha im zi lam gi bak niba meedume baleàlehena nehamda meedamnat modem bak. Na àm fi ham bak ame. Labi na udem fi ham bak ame. Labi fi hasi valo ehume itatam bak meiti itatam bak meiti ame. Labihasu meedam im lam gi Ala bake vou baedalo modem di bak niba meedam imot modem bak. Abo bak niba aidam diat im so neàdelo meedume baleàlehe im meedamnat modem bak. Lahana ame im lam Alat neha, “Ba abo labaha bohu vuusu meedalo modem vabak. Gi teohet vou meedume Ebe Eho ba diamut fet vameadume vàmadi esuhu im gàhàda gagu esuhuzobe ame im zi amuda lam gi fa voolo modem bak,” lahame gagu esuhu bak. Gi fai imot modemu fa ba im bisi neàda modelo im amuda lam voolo modem bak. 11Labihamta labiha. Lahana iho ozom, etei nim Kristus Aho Tohedateboli iba soat vausu fa vei neàdem bak lam abo neà bak lam ahebu Aho ab faasi meedamam bak. Lahana Aba Aho lab meedam im lam ba Musat Ala bake vou baedam num abo ame Teohet Mome Fa Faatoiam Num ahamda mohoda lamti ulohona oli meedam vabak. Gi asum ahoba laba abo Alat azihi bak laba le ame im lam meedam bak. Abo num feàda bisi neàbodeheda ozomom num laba oli meedam bak. Ba dam anekehàt moho num laba ba olehe vabak. Ame num lam ba bak niba modealahana zi nibe na meida visoi modehe vabak. 12Labi Aho lab meedaha bak lam ba dam ahamda tohedatebo labe ibi iho meedam bakti ulohona meedaha vabak. Am ba ame dam ahamda labe ibi iho faina meedam bak lam fa faamome vei neàdedalo ame tohedatebo labe tahun vàmtea labe aba aho kambing vasea modeo, sapi dobeda vasea modeo, ame na fi ho labe am vasea ve ame Teohet Mome Fa Faatoiam Num labe am Bisi Fiham Zoho laba vou oli ame na labe ot vai modehe bak vàmadiam bak lamti ulohona modehe vabak. Am gi vasea Abada Ahamo ame bisi neàbodehe bak asum ahoba iuba olehe vàmadi iba soat vausu fa vei neàbodi labaha bohu ab vuusdamam bak. 13Nehaha bak. Alat aham di iube Musa bake gagu aho fa ot vai gagu vàmadi esuhu im zi labe im meida nehasu gagu esuhu bak ehe bak. Dam faina meedam bak fa faamome vei neàdedam digat fum di ame tohedatebo labe kambing dooda modeo, sapi dooda modeo, ame na oteme am vasea vou oli meedam labe ame dam labe ibi iho faina meedam bak lam fa faamome ab vei neàdedamam bak. Labi im meida laha nehaha bak. Meit ame im lam ulohodesu modehe vaba vedi git modi zidazi it faidemeam làhà fa damti neo vahem bake im nehasu meedam bak ehe bak. Sapi namda dobeda oteme buahebu vua vahusu faali seddume neàdi am ohu fau lam dat aheda labe visoi vao laba veosi valiheme ame vao fau lam fa ve ame da labe am so laba ub faaledam labe am git modi faidehe bak lam fa ab faatoi vei neàbodemam bak. Gi labihasu meedam labe ame dam labe amu lab fi hasi dam totbahoti fa vahi Ala bake vou baedam biem bake fa im so modi boz neàdi fa vahem neàdem bak am bak. 14Gi ame na vasea lamti labi ame na fi ho buahebu vahusuhuna labe am ohu fau vaoti valihehena lamti labihasu ame da labe aho git modi faidehe bak lam modi fa boz neàdi fa vahem neàdemeam làhà Kristusam vasea bisi feà labe dam Alati vaitesu labaha bohu vuusdam dam labe ibi iho faina meedam bak lam ahebu im ahulat it ozodam bak lamti fa faamome vei neàbodedam bak ab faaham bak. Labiha labe iho fa Ala abo elom giki labe ahe neàna bohu vuusdam Ala laba fa vou baedam neàdehe bak. Nehaha bak. Iho bak damat faina meedam bake Alam Aha Nutabe Neàna labe abo elom giki labe ahe neàna bohu vuusdamda labe Aho Kristus bake abo fai bak vabda laba modi Kristus Aho naedat neha, “Am fa ot vai fai Dateli eloi fa dam bake gohalem neàte,” lahame ozome uledi eloi vasea veàtoho bak. Abo Israel dam ahamda labe ibi iho faina meedam bak lam fa faatoi vei neàdelo na fi ho labe am so ba git modesuhu bak vabda lam vou li oteme tohedate lu modidam bakti uloholi Am abo gi neàbodeheda damat otehe bak. 15Alat aham di iube Aba Aho ahamte lab fet vameadume vàmadi esuhu im amuda lam damat ulohodesu meedaha vaba git modi zidazi faina meedam meot. Labihàmu Yesusat ahit uledi Am vasea veàtoi eloho labe Alat ame dam laba beolo modem bak lam Aho fa faamome ab vei neàdedamam bak. Labiha labe damti Alati fa ot vahiam bake Alat Aba Aho ba neo iba fet vameadume vàmadi esuhu im gàhàda lam Yesus tohe duzu ab meedamam bak. “Am damalese,” lahame Aba Aho gagu fi hasi valo modem dam labe iho fa Aba Aho neha, “Eho neà bak nim uba modese. Neà bak nim uba modese,” lahame fet vameadume vàmadi esumna lam abo gi labaha bohu vuusumna lam iho vam bake Kristus tohe duzu im gàhàda ab meedamam bak. 16Alat Aba Aho nasi fet vameadume vàmadi esuhu im lamti labi bak damat ibi iho ahe diat, “Im elohozobe im na misia nim amat vàla?” laham bak vi ozome iho nasi fet toeme esuhu im lamti uloho bak. Neham bak. Meit am nazoh misia am data bake ba lom bak ozomeam làhà aho amu nasi am eloho vab di iube, “Amat vàla?” lahame fet toeme esum bak. Lahana ame fet toeme esuhuda labe am eloho vab di labe ame im lam nasi faasi meedam vabak. Gi am eloho bak lam damat ozobohudi neàdi ba ame im lam faasi meedam bak. 18Labi laha Alat aham di iube Aho fet vameadume vàmadi esuhu im lam Musat ot vai fa dam bake ahate vameadaha im lam laha gi ame baket modehe bak. Ame im lam faasi meedam bake amu na fi ho oteme vasea veàtoi neàdi ame im lam ba faasi meedam bak. Ame na vasea vabalemeam làhà ba faasi meedam vabak. Ame dam ahamda labe im nehasu meedaha bak. 19Alat Musa bake neha, “Oho om Israel dam laba, ‘Im nehasu meedale. Im nehasu meedale,’ lahame vameadale,” lahame Alat lab fet vameadume fi hasi vàmadi esuhu im zi lam Musa bake vameadume neàdi Musat fa ot vai ame im ahebu fa ame Israel dam bake ab vameadaham. Labi vameadàmu damat ab uledi, “Neàte. Iho mode tame,” lahame ab gagu vàmadi esuham. Labi gagu vàmadi neàdi Musat amu dam bake gagu sapi dooda dobeda zi oddahana labe am vasea zoho lam vame fa vaoti ab valiheham. Labi valiheme neàdi aho neo domba tau damat modi alihi veimdi bozileheda lamti fa utolehena ee gagom hisop lahamda lamti labihasu vame bugeame dombuli neàdi ame na valihehena laba nom ekeme fa vousai fa Alat Aba Aho fet vameadume vàmadi esuhu Im Feàna toeme bolome esuhuna laba ub faaleda. Labi neo ame Israel dam labe im so laba ub faaleda. Labihada. 20Aho ame na valihehena ub faaledam di labe aho nehasu gagoda. “Alat uba neha, ‘Aba Aho uba fet vameadume vàmadi esuhu im lam mahate uledi ulohodesu meedale,’ lahame gagoho im lam uho neha, ‘Neàte,’ lahame ozobohudi gagu faasi meedamna ame na vasea neam bak,” lahame dam bake vameadaha bak. 21Musat gi lada lamota ame na vaseat ub faaledaha vabak. Am laha ame Teohet Mome Fa Faatoiam Num lamti labi ame num laba modealadaha nazoh lam abo Alam im fi hasi modelo modem di labe ame tohe dam labe ibi iho modidam nazoh lamti ahebu labihasu laha ame na vasea labe ub faaledaha bak. 22Iho gi nehi ozom bak. Musat lab toedume fi hasi vàmadi esuhu Im Feàna lam modi esuhu labe nazoh dua bak Ala bake gagu fi hasi esulo modem di ame na vasea ub faaledume neàbodem labe Alat uledi vam bak am bak. Labihahemu iho nehi ab ozobohudi gagoham. Na Ala bake lolo modemna oteme vasea veàtom vabameam làhà ba Alat ame da labe aho faina meedam bak lam ba ozahigeàmu fa vei neàdedam vabak. Lahame ab gagodamam bak. 23Eho etei lab vameadaha nazoh lam abo ame Teohet Mome Fa Faatoiam Num bak niba modi duzuhuda modeo, ame num laba modealadaha nazoh lam modeo, labihasu ahebu gi asum ahoba iuba abo imboda modem bake gi vi vouhomnat modem bak. Labihahemu Ala bake gagu fi hasi esulo modem di Alat uledi vam bake ame na fi ho Ala bake lolo modemna labe am vasea ame nazoh laba amu nasi ub faaledume neàbodedam bak. Lahana iho ozom, asum ahoba iuba modealadaha nazoh ium bisi feà labe ame nazoh lam fa gagu fi hasi neàbodelo modem di ba ame na vasea amu gagohoda lamti ulohona modem vabak. Abo bisi neàboda ozome Am vasea veàtom labe ame nazoh gagu fi hasi neàbodem bak am bak. 24Neham labe labihaha bak. Damat Ala bake vou baedalo ame Teohet Mome Fa Faatoiam Num mohoda laba Kristusat ba le olehe vabak. Num iho bak niba moadahada nim gi asum ahoba iuba mohoda bisi imboda laba vi ozome vi vouhodam bak. Kristus abo gi asum ahoba iuba Alat azihi bak laba le olehe bak. Abo Alat Aba Aho avaesdam laba le dam bakda niba vi ozome tohe duzu fi baedam bak. 25Labi Kristus laha gi Am Ai Ala bake neha, “Damat faina meedam bake gohali Eho fa ot vai elom neàte,” lahame uledi gagu eloho bak gi vàmadehe bak. Ba eloho bak tamehodehe vabak. Ba ame Israel dama vuusdam tohedatebo labe aba aho faina meedam bak lamti labi dam giida labe ibi iho faina meedam bak lamti labihasu fa faamome vei neàdedam bak laba ozome vasea abada modehe vaba gi na fi ho vasea lam ve ame Teohet Mome Fa Faatoiam Num labe am Bisi Fiham Zoho laba tahun vàmtea labe am digat vàmtea labe vou olehe vàmade. Labi ba neo gi ame baket mode. Labihadaha bak lamti ulohona Kristusat ba vi modehe vabak. 26Lahana Aho Ala bake lab uledi gagoho bak lam tamehodemeam làhà Am gi Alat ahamte alimeat na debu modehe di iube faasi gi geàdume elo. Labi fa neo vi geàdume elo. Gi labihadam bohu meedam Dàt modem bak. Lahana Aho ba labihadaha vabak. Etei digat folelo modem di nibe bak damat ibi iho faina meedam bak lam ahebu fa faamome vei neàdedalo modem bake Kristus bak niba ab leham bak. Am Ai Ala bake neha, “Damat faina meedam bake gohali Eho fa ot vai elom neàte,” lahame uledi gagu eloho bak ab vàmadeham bak. 27Alat Aba Aho ozome vàmadi esuhu bak meida gi neham bak. Dam ahebu eloho vàmadidume afoezobe Alat, “Aho ame da lam ba vào? Vam vabao?” laham bak gi di labe vi ozome neàdi gagu fahedam bak. 28Kristus laha gi eloho vàmadehe bak. Aho gi, “Damat faina meedam bake gohali Aho fa ot vai elom neàte,” lahame uledi gagu eloho vàmadehe bak. Labi Am laha ba bak niba fa lem bak ehete. Lahana ame di lam damat faina meedam bak fa faamome vei neàdedalo li eloho bak neo behàsdem vabak. Aho gi dam Aba tu vou faodam bohu meedam dam lam Aho amu faasi soat vausu fa vei neàdedam dam lam fa abobo meedume neàbodedalo modem bake fa lelo modem bak.
ace_Latn